CELEX: 52017DC0511
Language: mt
Date: 2017-05-22 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm ta’ Riforma Nazzjonali tal-2017 tal-Italja u li jwassal opinjoni tal-Kunsill dwar il-Programm ta’ Stabbiltà tal-2017 tal-Italja

IL-KUMMISSJONI EWROPEA
            Brussell, 22.5.2017
            COM(2017) 511 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm ta’ Riforma Nazzjonali tal-2017 tal-Italjau li jwassal opinjoni tal-Kunsill dwar il-Programm ta’ Stabbiltà tal-2017 tal-Italja
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm ta’ Riforma Nazzjonali tal-2017 tal-Italja
               
                  u li jwassal opinjoni tal-Kunsill dwar il-Programm ta’ Stabbiltà tal-2017 tal-Italja
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni tal-politika ekonomika,
                  1
                u partikolarment l-Artikolu 5(2) tiegħu,
            
            
               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi,
                  2
                u b’mod partikolari l-Artikolu 6(1) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
                  3
               
            
            
               Wara li kkunsidra r-riżoluzzjonijiet tal-Parlament Ewropew,
                  4
               
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fis-16 ta’ Novembru 2016, il-Kummissjoni adottat l-Istħarriġ Annwali dwar it-Tkabbir,
                  5
                li ta bidu għas-Semestru Ewropew ta’ koordinazzjoni tal-politika ekonomika tal-2017. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fid-9–10 ta’ Marzu 2017. Fis-16 ta’ Novembru 2016, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  6
               , li fih hija identifikat lill-Italja bħala wieħed mill-Istati Membri li dwaru kellha titwettaq analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro. Din ir-Rakkomandazzjoni ġiet approvata mill-Kunsill Ewropew fid-9-10 ta’ Marzu 2017 u adottata mill-Kunsill fil-21 ta’ Marzu 2017
                  7
               . 
            
            
               (2)Bħala Stat Membru li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, l-Italja jinħtieġ li tiżgura l-implimentazzjoni sħiħa u f’waqtha tar-Rakkomandazzjoni għaż-Żona tal-Euro li hija riflessi fir-rakkomandazzjonijiet minn 1 sa 4 ta’ hawn taħt.
            
         
         
            
               (3)Ir-rapport għal kull pajjiż tal-2017 għall-Italja
                  8
                ġie ppubblikat fit-22 ta’ Frar 2017. Dan ivvaluta l-progress li għamlet l-Italja fl-indirizzar tar-rakkomandazzjonijiet speċifiċi għall-pajjiż adottati mill-Kunsill fit-12 ta’ Lulju 2016, is-segwitu mogħti għar-rakkomandazzjonijiet adottati fis-snin preċedenti u l-progress tal-Italja lejn il-miri nazzjonali tagħha ta’ Ewropa 2020. Dan inkluda wkoll analiżi fil-fond taħt l-Artikolu 5 tar-Regolament (UE) Nru 1176/2011, li r-riżultati tiegħu ġew ippubblikati wkoll fit-22 ta’ Frar 2017
                  9
               . L-analiżi tal-Kummissjoni twassalha biex tikkonkludi li l-Italja qed tesperjenza żbilanċi makroekonomiċi eċċessivi. Il-livell għoli tad-dejn pubbliku u d-dinamiċi tal-produttività dgħajfin fit-tul timplika riskji b’rilevanza transfruntiera, f’kuntest ta’ self improduttiv għoli u qgħad. Il-ħtieġa għal azzjoni biex jitnaqqas ir-riskju ta’ effetti avversi fuq l-ekonomija Taljana hija partikolarment importanti partikolarment meta wieħed iqis id-daqs tagħha u r-rilevanza transfruntiera, fuq l-unjoni ekonomika u monetarja. 
            
            
               (4)Fis-27 ta’ April 2017, l-Italja ppreżentat il-Programm Nazzjonali ta’ Riforma tagħha tal-2017 kif ukoll il-Programm ta’ Stabbiltà tal-2017 tagħha. Biex jiġu kkunsidrati l-konnessjonijiet ta’ bejniethom, iż-żewġ programmi ġew ivvalutati fl-istess żmien. Il-Programm Nazzjonali ta’ Riforma tal-Italja jinkludi impenji kemm għall-perjodu ta’ żmien qasir kif ukoll dak medju. Fi żmien qasir huma ppjanati l-adozzjoni finali tal-liġijiet pendenti rigward il-kompetizzjoni u r-riforma tal-proċess kriminali u l-istatut ta’ limitazzjonijiet, l-implimentazzjoni tal-liġi kontra l-faqar kif ukoll miżuri relatati ma’ negozjati fil-livell tal-azjendi, ċaqliq fit-taxxa u l-privatizzazzjoni. Fit-terminu medju ta' żmien, miżuri li jikkonċernaw il-finanzi pubbliċi, it-tassazzjoni, is-suq tax-xogħol, is-sistema tal-banek u tal-kreditu, il-kompetizzjoni, l-amministrazzjoni pubblika u l-ġustizzja, u l-investiment. Il-Programm Nazzjonali ta’ Riforma jinkludi wkoll l-isfidi identifikati fir-rapport tal-pajjiż tal-2017 u r-Rakkomandazzjoni għaż-Żona tal-Euro, inkluż il-ħtieġa li tingħata ħajja ġdida lill-investimenti u tiġi żgurata s-sostenibbiltà tal-finanzi pubbliċi. Jekk tiġi implimentata b’mod sħiħ fil-perjodi ta’ żmien indikati, dawn il-miżuri jgħinu lill-Italja tindirizza l-iżbilanċ makroekonomiku u r-rakkomandazzjonijiet speċifiċi għall-pajjiż. Abbażi tal-valutazzjoni tal-impenji tal-politiċi tal-Italja, il-Kummissjoni tikkonferma l-evalwazzjoni preċedenti tagħha li f’dan l-istadju ma kienx hemm ħtieġa ta’ aktar passi fil-qafas tal-Proċedura ta’ Żbilanċ Makroekonomiku. L-implimentazzjoni tal-aġenda ta’ riforma tal-politika se tiġi segwita mill-qrib permezz ta’ monitoraġġ speċifiku.
            
            
               (5)Ir-rakkomandazzjonijiet speċifiċi għall-pajjiż relevanti ġew ikkunsidrati fil-programmi tal-Istati Membri għall-Fondi Strutturali u ta’ Investiment Ewropej (Fondi SIE) li jkopru l-perjodu 2014-2020. Kif previst mil-leġiżlazzjoni li tirregola l-Fondi SIE
                  10
               , fejn dan ikun meħtieġ għall-appoġġ tal-implimentazzjoni ta’ rakkomandazzjonijiet rilevanti speċifiċi għall-pajjiż, il-Kummissjoni tista’ titlob lil Stat Membru li jirrieżamina u jemenda l-programmi tal-Fondi SIE rilevanti. Il-Kummissjoni pprovdiet aktar gwida dwar l-applikazzjoni ta’ dawn ir-regoli
                  11
               .
            
            
               (6)L-Italja bħalissa tinsab fil-parti preventiva tal-Patt ta’ Stabbiltà u Tkabbir u soġġetta għar-regola tad-dejn. Fil-programm ta’ Stabbiltà tagħha tal-2017, il-gvern qed jippjana titjib tad-defiċit nominali minn 2,4 % tal-PDG fl-2016 għal 2,1 % fl-2017, 1,2 % fl-2018, u pożizzjoni ta’ baġit ġeneralment ibbilanċjat sal-2019. L-objettiv baġitarju ta’ terminu medju, li huwa pożizzjoni baġitarja bilanċjata f’termini strutturali, hu ppjanat li jintlaħaq sal-2019 u jinżamm fl-2020, filwaqt li l-bilanċ strutturali kkalkulat
                  12
                mill-ġdid juri defiċit strutturali żgħir (0,3 % tal-PDG) f’dawk is-sentejn. Wara li kompla jiżdied fl-2016 (sa 132,6 % tal-PDG, minn 132,1 % fl-2015), il-proporzjon tad-dejn tal-gvern ġenerali mal-PGD huwa previst fil-Programm ta’ Stabbiltà li jiġi ġeneralment stabbilizzat fl-2017 u li mbagħad jonqos mill-2018, filwaqt li jilħaq 125,7 % fl-2020. L-inċertezza dwar il-kompożizzjoni u l-implimentazzjoni tal-istrateġija baġitarja fuq medda medja ta’ żmien tal-Programm ta’ Stabbiltà timplika riskji negattivi kemm għall-proġettazzjonijiet tat-tkabbir kif ukoll għall-kisba tal-miri baġitarji. B’mod partikolari, il-previżjoni tar-rebbiegħa tal-2017 tal-Kummissjoni tistenna kważi l-istess tkabbir tal-PDG reali għall-2018 bħall-Programm ta’ Stabbiltà tal-2017, minkejja li jeżisti żbilanċ ferm ogħla. Il-previżjoni tal-Kummissjoni ma tinkorporax l-effett taż-żieda fil-VAT (0,9 % tal-PDG), li ddaħħlet fil-liġi bħala “klawżola ta’ salvagwardja” biex jinkisbu l-miri baġitarji fl-2018, anki għaliex il-programm ta’ Stabbiltà tal-2017 jikkonferma l-intenzjoni li ma tiġix attivata mingħajr ma jiġu provduti dettalji dwar miżuri kompensatorji alternattivi. Barra minn hekk, il-Programm ta’ Stabbiltà tal-2017 jindika l-intenzjoni li jinstab aktar spazju għal tnaqqis tal-piż tat-taxxa. 
            
            
               (7)Il-programm ta’ Stabbiltà tal-2017 jindika li l-impatt baġitarju ġenerali tal-influss eċċezzjonali ta’ refuġjati kif ukoll tal-miżuri ta’ sigurtà relatati fl-2016 u fl-2017 huwa sinifikanti u jipprovdi evidenza adegwata dwar l-ambitu u n-natura ta’ dawn l-ispejjeż baġitarji addizzjonali. Skont il-Kummissjoni, l-ispejjeż eliġibbli addizzjonali fl-2016 ammontaw għal 0,06 % tal-PDG għad-dħul ta’ refuġjati eċċezzjonali u għal 0,06 % tal-PDG għal miżuri relatati mas-sigurtà. Għall-2017, in-nefqa eliġibbli relatata mal-influss eċċezzjonali ta’ refuġjati hija b’mod preliminari stmata għal 0,16 % tal-PDG
                  13
               .  Barra minn hekk, l-awtoritajiet Taljani invokaw il-klawżola ta’ avveniment mhux tas-soltu fl-2017 dwar l-attività sismika eċċezzjonali. Għall-2017, in-nefqa eliġibbli relatata mal-influss eċċezzjonali ta’ attività sismika b’mod preliminari hija stmata għal 0,18 % tal-PDG
                  14
               .  Id-dispożizzjonijiet stabbiliti fl-Artikolu 5(1) u l-Artikolu 6(3) tar-Regolament (KE) Nru 1466/97 ikopru din in-nefqa addizzjonali, fis-sens li l-influss tar-refuġjati, is-severità tat-theddida terroristika u l-attività sismika eċċezzjonali huma avvenimenti eċċezzjonali, l-impatt tagħhom fuq il-finanzi pubbliċi tal-Italja huwa sinifikanti u s-sostenibbiltà ma tiġix kompromessa billi tiġi permessa devjazzjoni temporanja mill-perkors ta’ aġġustament lejn l-objettiv baġitarju ta’ terminu medju. Għalhekk, l-aġġustament meħtieġ lejn l-objettiv baġitarju fuq terminu medju ta’ żmien għall-2016 tnaqqas b’ 0,12 % tal-PDG biex jitqiesu l-kostijiet addizzjonali relatati mar-refuġjati u spejjeż tas-sigurtà. Rigward l-2017, valutazzjoni finali, inkluż dwar l-ammonti eliġibbli, se ssir fir-rebbiegħa tal-2018 fuq il-bażi ta’ dejta osservata kif ipprovduta mill-awtoritajiet Taljani. 
            
            
               (8)Għall-2016, l-Italja ngħatat devjazzjoni temporanja ta’ 0,5 % tal-PDG mill-pjan ta’ aġġustament meħtieġ lejn l-objettiv baġitarju ta’ terminu medju ta' żmien, biex jittieħed kont tar-riformi strutturali maġġuri b’impatt pożittiv fuq is-sostenibbiltà fit-tul tal-finanzi pubbliċi u tnaqqis ieħor ta’ 0,25 % tal-PDG biex jittieħed kont tan-nefqa ta’ investiment nazzjonali fi proġetti kofinanzjati mill-UE. Fir-rigward tal-klawżola dwar l-investiment, wieħed mill-kriterji ta’ eliġibbiltà huwa ż-żieda fl-investiment pubbliku. Id-dejta tar-riżultati għall-2016 uriet tnaqqis fl-investiment pubbliku fl-2016 meta mqabbel mal-2015 (b’EUR 1,6 biljun). Madankollu, il-Kunsill jirrikonoxxi li hemm fatturi speċifiċi li llimitaw l-investiment pubbliku matul is-sena li għaddiet. Fattur ta’ inċertezza assoċjati mat-tranżizzjoni għal kodiċi ġdid ta’ akkwist pubbliku u konċessjonijiet, li ġie rivedut skont ir-rakkomandazzjonijiet speċifiċi għall-pajjiżi għall-2016. Barra minn hekk, u saħansitra iktar importanti, fl-2016 kien hemm tnaqqis qawwi fl-investiment iffinanzjat permezz tal-fondi tal-UE bħala riżultat tal-bidu tal-perjodu l-ġdid ta’ programmazzjoni, filwaqt li l-investiment iffinanzjat nazzjonalment żdied marġinalment (b’EUR 1,1 biljun). Għalhekk, filwaqt li l-investiment finanzjat nazzjonalment żdied fl-2016 u l-infiq relatat mal-klawżola dwar l-investiment ma ssostitwixxihx, devjazzjoni temporanja ta’ 0,21 % tal-PDG tista’ tingħata lill-Italja fir-rigward tal-klawżola dwar l-investiment, li tikkorrispondi għal infiq eliġibbli għal ko-finanzjament nazzjonali kif irrappurtat fil-Programm ta’ Stabbiltà tal-2017. Ladarba jiġu meqjusa l-flessibbiltà addizzjonali ġenerali ta’ 0,83 % tal-PDG taħt ċirkostanzi mhux normali, ir-riforma strutturali u l-klawżoli dwar l-investiment, it-tbassir tar-rebbiegħa 2017 tal-Kummissjoni jindika xi devjazzjoni mit-triq rakkomandata ta’ aġġustament lejn l-objettiv ta’ terminu medju fl-2016. 
            
            
               (9)Fit-12 ta’ Lulju 2016, il-Kunsill irrakkomanda lill-Italja biex tikseb aġġustament fiskali annwali ta’ 0ż6 % jew aktar tal-PDG lejn l-objettiv baġitarju fit-terminu medju fl-2017. Fuq il-bażi tat-tbassir tar-rebbiegħa tal-2017 tal-Kummissjoni, hemm riskju ta’ devjazzjoni sinifikanti mill-aġġustament rakkomandat għall-objettiv ta’ terminu medju ta' żmien fl-2017 u għall-2016 u l-2017 meħuda flimkien. Din il-konklużjoni, madankollu, tinbidel għal riskju ta’ xi devjazzjoni, jekk il-permess temporanju għal klawżola ta’ avveniment eċċezzjonali relatat mal-influss eċċezzjonali ta’ refuġjati u l-pjan ta’ investiment preventiv għall-protezzjoni tat-territorju nazzjonali kontra r-riskji sismiċi (b’mod preliminari stmati għal 0,34 % tal-PGD, b’mod ġenerali) jitnaqqas mir-rekwiżit fl-2017. 
            
            
               (10)Fl-2018, fid-dawl tas-sitwazzjoni fiskali tagħha u partikolarment il-livell ta’ dejn, l-Italja hija mistennija li tkompli l-aġġustament lejn l-objettiv baġitarju għal medda medja ta’ żmien ta’ pożizzjoni baġitarja bbilanċjata f’termini strutturali. Skont matriċi ta’ aġġustament maqbul b’mod komuni skont il-Patt ta’ Stabbiltà u Tkabbir, dak l-aġġustament jissarraf f’rekwiżit ta’ aġġustament nominali fir-rata ta’ tnaqqis fin-nefqa primarja netta b’tal-anqas 0,2 % sal-2018. Dan ikun jikkorrispondi għal aġġustament strutturali annwali ta’ mill-anqas 0,6 % tal-PDG. Jekk ma jinbidlux il-politiki, hemm riskju ta’ devjazzjoni sinifikanti mir-rekwiżit fl-2018. L-Italja prima facie mhix imbassra li tkun konformi mar-regola tad-dejn fl-2017 u l-2018. B’mod ġenerali, il-Kunsill huwa tal-opinjoni li l-Italja teħtieġ li tkun lesta biex tieħu aktar miżuri biex tiżgura l-konformità fl-2017 u li se jkun hemm bżonn ta’ miżuri ulterjuri fl-2018 biex tkun konformi mad-dispożizzjonijiet tal-Patt ta’ Stabbiltà u Tkabbir. Madankollu, kif previst fir-Regolament (KE) Nru 1466/97, il-valutazzjoni tal-pjanijiet baġitarji u l-eżiti tagħhom jinħtieġ li jqisu l-bilanċ baġitarju tal-Istat Membru fid-dawl tal-kundizzjonijiet ċikliċi. Kif imfakkar fil-Komunikazzjoni tal-Kummissjoni li takkumpanja dawn ir-rakkomandazzjonijiet speċifiċi għall-pajjiż, il-valutazzjoni tal-Abbozz tal-Pjan Baġitarju tal-2018 u l-evalwazzjoni sussegwenti ta’ riżultati baġitarji għall-2018 jeħtieġ li jqisu l-għan li tinkiseb pożizzjoni fiskali li tikkontribwixxi kemm għat-tisħiħ tal-irkupru attwali ta’ kif ukoll li tiġi żgurata s-sostenibbiltà tal-finanzi pubbliċi tal-Italja. F’dan il-kuntest, il-Kummissjoni bi ħsiebha tagħmel użu tal-marġini applikabbli ta’ apprezzament, fid-dawl tal-qagħda ċiklika tal-Italja. 
            
            
               (11)Minħabba nuqqas ta’ konformità prima facie tal-Italja mar-regola tad-dejn fl-2015, fit-22 ta’ Frar 2017, il-Kummissjoni ħarġet rapport skont l-Artikolu 126(3) TFUE, li kkonkluda li "Sakemm miżuri strutturali addizzjonali, li jammontaw mill-inqas għal 0,2 % tal-PGD, li l-gvern impenja ruħu li jadotta l-iktar tard f’April 2017 huma kredibbilment adottati sa dak iż-żmien sabiex jitnaqqas id-distakk wiesa’ ta’ konformità mal-parti preventiva fl-2017 (u għalhekk fl-2016), din l-analiżi tissuġġerixxi li l-kriterju tad-dejn kif iddefinit fit-Trattat u fir-Regolament (KE) Nru 1467/1997 jinħtieġ li jiġi kkunsidrati bħala li attwalment ma ġewx rispettati. Madankollu, deċiżjoni dwar jekk tinfetaħx Proċedura ta' Defiċit Eċċessiv tittieħed biss fuq il-bażi tat-tbassir tar-rebbiegħa tal-Kummissjoni tal-2017, billi jitqiesu d-dejta tar-riżultati għall-2016 u l-implimentazzjoni tal-impenji fiskali li għamlu l-awtoritajiet Taljani fi Frar 2017.” F’April 2017, il-Gvern Taljan adotta l-miżuri ta’ konsolidazzjoni addizzjonali mitluba. Għalhekk, ebda passi oħra ma huma meqjusa meħtieġa għall-konformità mal-kriterju tad-dejn fl-2015 f’dan l-istadju. Il-Kummissjoni se tivvaluta mil-ġdid il-konformità tal-Italja mal-kriterju tad-dejn fil-ħarifa tal-2017, abbażi tad-dejta notifikata għall-2016 u t-tbassir tal-ħarifa tal-Kummissjoni tal-2017, li għandu jinkorpora informazzjoni ġdida dwar l-implimentazzjoni baġitarja fl-2017 u l-pjanijiet baġitarji attwali għall-2018.
            
            
               (12)Il-proporzjon ta’ dejn pubbliku għoli tal-Italja għandu jistabbilizza ruħu, iżda mhux jonqos, minħabba d-deterjorament tal-bilanċ primarju strutturali u l-kundizzjonijiet makroekonomiċi attwali. B’aktar minn 130 % tal-PDG, dan jimplika li hemm riżorsi sinifikanti allokati biex ikopru l-ispejjeż tas-servizz tad-dejn, għad-detriment ta’ oqsmu li jżidu t-tkabbir inkluż l-edukazzjoni, l-innovazzjoni u l-infrastruttura. 
            
            
               (13)Is-sistema fiskali tal-Italja mhijiex ta’ appoġġ t-tkabbir ekonomiku u l-effiċjenza minħabba diversi raġunijiet. Minkejja tnaqqis modest reċenti, il-piż tat-taxxa fuq il-fatturi tal-produzzjoni jibqa’ fost l-ogħla fl-UE. Hemm lok li jiċċaqlaq aktar lejn taxxi li huma ta’ inqas ħsara għat-tkabbir, b’mod baġitarju newtrali. L-ewwel taxxa fuq il-proprjetà residenzjali ġiet revokata fl-2015, li kien pass lura fil-proċess tal-kisba ta’ struttura fiskali aktar effiċjenti. Minkejja leġiżlazzjoni nazzjonali li timponiha fuq bażi annwali, ir-reviżjoni li ilha mistennija fuq l-infiq tat-taxxa, b’mod partikolari fir-rigward ta’ rati mnaqqsa tat-taxxa fuq il-valur miżjud, ġiet posposta għal darb’oħra. Riforma tal-valuri kadastali skaduti f’konformità mal-valuri tas-suq attwali, għadha pendenti. Nuqqas ta’ konformità mat-taxxa u kodiċi fiskali kumpless iżidu l-piż fuq l-azjendi u l-familji li jikkonformaw.  Miżuri riċenti, jiġifieri obbligu ta’ fatturazzjoni elettronika u “pagament maqsum” għal xiri minn korpi governattivi, huma pass fid-direzzjoni t-tajba. Madankollu, il-fatturazzjoni elettronika għadha mhix obbligatorja għal tranżazzjonijiet fis-settur privat u l-limiti fuq l-użu ta’ flus kontanti reċentement ġie mgħolli, b’tali mod li l-użu tal-pagamenti elettroniċi għadu sew taħt il-medja tal-UE, bi ħsara għall-konformità mat-taxxa.
            
            
               (14)Fir-rigward tal-proċess baġitarju, riforma komprensiva għaddiet fl-2016. Il-Kummissjoni se tkompli tissorvelja l-implimentazzjoni tar-riforma, li tagħmel ir-rieżami tal-infiq parti iktar integrali tal-proċess tal-baġit.
            
            
               (15)Il-kundizzjonijiet-qafas tal-Italja, l-amministrazzjoni pubblika u l-ambjent kummerċjali għadhom affettwati minn għadd ta’ ineffiċjenzi strutturali. Dawn l-ineffiċjenzi jkomplu jżommu lura l-implimentazzjoni ta’ riformi, jiskoraġġixxu l-investiment, joħolqu inċertezza u jiftħu opportunitajiet għal rendiment parassitiku. Ir-riformi tas-sistema ġudizzjarja ċivili adottati matul dawn l-aħħar snin biex tiżdied l-effiċjenza tas-sistema ġudizzjarja, biex tittejjeb il-ġestjoni tal-kawżi u tiżgura d-dixxiplina proċedurali, qegħdin juru riżultati bil-mod ħafna. It-tul ta’ proċeduri ta’ qorti ċivili tibqa’ sfida ewlenija. Għalkemm qed jonqos kemxejn fil-qrati inferjuri, kemm iż-żmien għat-tlestija u l-akkumulazzjoni għal kawżi ċivili u kummerċjali għadhom fost l-ogħla fl-UE fl-istanzi kollha. Riforma pendenti tal-roċeduri ċivili tipprovdi għal restrinġiment ulterjuri tal-kriterji ta’ ammissibbiltà għal appelli, proċeduri ċivili ssimplifikati fl-istanzi kollha u disinċentivi kontra litigazzjoni abbużiva.
            
            
               (16)Bosta indikaturi jikkonfermaw li l-korruzzjoni għadha problema ewlenija fl-Italja, minkejja r-riformi adottati sa issa. Ir-riforma li ilha dovuta fl-istatut ta’ limitazzjonijiet biex issaħħaħ il-ġlieda kontra l-korruzzjoni ilha pendenti mill-2014. Fil-forma attwali tagħha, l-istatut tal-limitazzjonijiet iwassal għal proporzjon għoli ta’ każijiet li qed jiġu preskritti wara kundanna fl-ewwel istanza. Barra minn hekk, l-awtorità nazzjonali kontra l-korruzzjoni għandu riżorsi finanzjarji u umani limitati biex teżerċita s-setgħat tagħha u, min-naħa l-oħra, il-qafas għadu frammentat.
            
            
               (17)Liġi komprensiva abilitanti tar-riforma tal-amministrazzjoni pubblika ġiet adottata fl-2015. Din għandha l-potenzjal li ttejjeb l-effiċjenza u l-effettività tal-amministrazzjoni pubblika. Madankollu, wara d-deċiżjoni tal-Qorti Kostituzzjonali ta’ Novembru 2016 li ddikjarat li l-proċedura segwita għall-adozzjoni ta’ xi digrieti leġiżlattivi mhix kostituzzjonali, l-implimentazzjoni ta’ partijiet ewlenin tar-riforma għadhom pendenti. B’mod partikolari, id-deċiżjoni tikkonċerna tliet oqsma ewlenin ta’ riforma: is-servizzi pubbliċi lokali, l-impjieg pubbliku, u intrapriżi li huma proprjetà pubblika. L-inizjattivi leġiżlattivi ġodda humiex meħtieġa biex issir riforma tas-servizzi pubbliċi lokali u tal-impjieg fis-settur pubbliku fil-livell maniġerjali, minħabba li d-data ta’ skadenza skadiet f’Novembru 2016. Fir-rigward tal-intrapriżi li huma proprjetà pubblika, id-digriet adottat qabel is-sentenza jeħtieġ li jiġi emendat. Ir-riforma għandha l-għan li tnaqqas in-numru tal-intrapriżi pubbliċi, itejjeb l-effiċjenza tagħhom, u tiżgura li dawn joperaw skont l-istess regoli li japplikaw għall-entitajiet privati. L-implimentazzjoni tal-privatizzazzjonijiet ippjanati se jikkontribwixxu wkoll għar-razzjonalizzazzjoni tal-intrapriżi pubbliċi.
            
            
               (18)Kundizzjonijiet qafas mhux favorevoli għall-kompetizzjoni għadhom jeżistu. B’mod partikolari, il-liġi ta’ kompetizzjoni annwali tal-2015 għadha ma ġietx adottata. L-ostakli sinifikanti għall-kompetizzjoni għadhom jippersistu f’ċerti setturi, bħal pereżempju professjonijiet regolati, konċessjonijiet, akkwist pubbliku u s-sistema ta’ awtorizzazzjonijiet kif ukoll servizzi pubbliċi lokali, inkluż it-trasport. B’mod partikolari, il-progress fit-trawwim tal-funzjonament tas-suq tat-trasport pubbliku effiċjenti, trasparenti u kompetittiv, b’mod partikolari għall-ferroviji taħt konċessjonijiet tal-gvern, għadu limitat ħafna. Skont indikatur ġdid żviluppat mill-Kummissjoni, il-livell ta’ restrizzjoni huwa ogħla fl-Italja milli fil-medja tal-UE għall-maġġoranza tal-professjonijiet analizzati. Bħala parti minn pakkett ta’ miżuri biex jiġu indirizzati l-ostakoli fis-swieq tas-servizzi,
                  15
                f’Jannar 2017, gwida speċifika skont il-professjoni biex tiġi indirizzata din il-kwistjoni ġiet ippreżentata f’Komunikazzjoni mill-Kummissjoni dwar ir-rakkomandazzjonijiet ta’ riformi għar-regolamentazzjoni tas-servizzi professjonali.
            
            
               (19)L-istokk kbir tas-settur bankarju ta’ self inadempjenti għadu ta’ xkiel għall-profitti tal-banek u l-kapaċità tagħhom li jiġġeneraw il-kapital internament. Dan huwa ta’ piż fuq fil-provvista tal-kreditu, b’mod partikolari għal kumpaniji żgħar. L-inizjattivi ta’ politika li ttieħdu sa issa għadhom ma rriżultawx fi tnaqqis sinifikanti ta’ self improduttiv. Gwida superviżorja dwar il-ġestjoni ta’ self improduttiv fil-livell nazzjonali għadha mhix żviluppata biżżejjed. Banek ta’ daqs medju u żgħar qed ikomplu jkunu aktar vulnerabbli minn istituzzjonijiet ta’ kreditu kbar. Għalhekk, il-Kummissjoni se tissorvelja l-implimentazzjoni tar-riforma fil-governanza korporattiva tal-akbar banek popolari u banek mutwi żgħar, li huwa l-mezz għall-konsolidazzjoni tas-sistema bankarja. Il-qafas tal-infurzar tal-kollateral u tal-fallimenti għadu mhux biżżejjed jappoġġa biżżejjed ir-ristrutturar u s-self mhux produttiv, speċjalment f’dak li jirrigwarda impriżi żgħar u mikrointrapriżi. Abbozz ta’ liġi abilitanti għar-riforma u s-simplifikazzjoni tal-għodod tal-insolvenza u l-infurzar, li bħalissa qed jiġi diskuss fil-Parlament, jista’ jgħin biex jingħelbu l-ineffiċjenzi u jikkontribwixxi għall-iżvilupp ta’ suq sekondarju għal dejn moruż fl-Italja. 
            
            
               (20)Minkejja titjib gradwali fis-suq tax-xogħol, appoġġat minn riformi, il-qgħad fit-tul u fost iż-żgħażagħ għadhom għoljin (6,7 % u 38 % rispettivament fl-2016) u aktar minn 1,2 miljun żagħżugħ u żagħżugħa jinsabu barra mill-edukazzjoni, impjieg jew taħriġ. Filwaqt li l-implimentazzjoni ta’ Garanzija għaż-Żgħażagħ għamlet progress kbir, għad fadal xi sfidi biex jiġi żgurat approċċ aktar effettiv u implimentazzjoni fuq skala sħiħa. In-numru u l-kwalità ta’ offerti għadhom baxxi u d-differenzi reġjonali fit-twassil huma għoljin. Ir-riforma ta’ politiki tas-suq tax-xogħol attivi, inklużi s-sistema ta’ governanza tagħha, għadha fi stadju bikri u s-servizzi tal-impjiegi għadhom dgħajfa, b’disparitajiet reġjonali mifruxa. It-tagħlim tal-adulti mhux żviluppat biżżejjed, li jista’ jkollu piż fuq l-eżiti tas-suq tax-xogħol ta’ persuni b’livell baxx ta’ ħiliet.
            
            
               (21)Il-parteċipazzjoni tan-nisa fis-suq tax-xogħol u l-potenzjali tal-forza tax-xogħol tagħhom għadu fil-biċċa l-kbira mhux użat biżżejjed. Ir-rata ta’ impjieg tan-nisa hija waħda mill-aktar baxxi fl-UE. Xi karatteristiċi tas-sistema tal-benefiċċji fiskali jkomplu jiskoraġġixxu t-tieni sors ta’ dħul milli jipparteċipa fil-forza tax-xogħol filwaqt li l-aċċess għas-servizzi tal-kura affordabbli (għal tfal u anzjani) għadhom limitati, b’disparitajiet reġjonali mifruxa. Il-liv tal-paternità huwa fost l-aktar baxx fl-UE.
            
            
               (22)In-negozjar fit-tieni livell għadu mhux użat b’mod wiesa’. Dan ixekkel l-effiċjenza tal-allokazzjoni tar-riżorsi u r-rispons tal-pagi għall-kundizzjonijiet ekonomiċi lokali. Dan huwa wkoll dovut minħabba r-regoli tal-qafas eżistenti u l-prattiki ta’ negozjar kollettiv, li jinvolvi inċertezza fir-relazzjonijiet industrijali u jħallu ambitu limitat għal negozjar fil-livell lokali. Ir-rifużjonijiet tat-taxxa fuq żidiet fil-pagi relatati mal-produttività ma kinux effettivi biex jiġi estiż l-użu ta’ negozjar tat-tieni livell b’mod sinifikanti.
            
         
         
            
               (23)Ir-rata ta’ nies fir-riskju ta’ faqar jew ta’ esklużjoni soċjali huwa ferm ogħla mill-medja fl-UE, speċjalment għal tfal u persuni bi sfond ta’ migrazzjoni. Hemm ukoll differenzi reġjonali kbar. Sar xi progress fir-rigward tal-istrateġija nazzjonali għall-ġlieda kontra l-faqar. L-Iskema ta’ Dħul ta’ Inklużjoni adottata reċentement hija pass pożittiv lejn l-istabbiliment ta’ skema komprensiva unika kontra l-faqar. L-effiċjenza tagħha se tiddependi fuq l-implimentazzjoni xierqa tagħha bil-mobilizzazzjoni ta’ riżorsi adegwati (inkluż permezz ta’ diversi allokazzjonijiet soċjali), li tkun immirata kif xieraq permezz ta’ eżami tal-mezzi u allokazzjoni bi prijorità lil familji bi tfal u proċeduri effettivi fil-post, kemm fl-għoti ta’ appoġġ għad-dħul kif ukoll fl-għoti ta’ servizzi integrati sew. F’dan l-istadju, mhuwiex ċar jekk ir-riżorsi finanzjarji humiex se jkunu biżżejjed biex tiġi indirizzata l-isfida tal-faqar fl-Italja. Il-provvediment ta’ riżorsi addizzjonali filwaqt li jiġu rrispettati l-miri baġitarji, titnaqqas il-frammentazzjoni tas-sistema tal-assistenza soċjali, jiġi razzjonalizzat l-infiq soċjali, u biex jiġi indirizzat il-preġudizzju attwali lejn il-pensjonijiet, għadhom sfidi ewlenin.
            
            
               (24)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Italja u ppubblikatha fir-rapport għal kull pajjiż tal-2017. Hija vvalutat ukoll il-Programm ta’ Stabbiltà u l-Programm Nazzjonali ta’ Riforma u s-segwitu mogħti għar-rakkomandazzjonijiet indirizzati lill-Italja fis-snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fl-Italja, iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-UE billi jingħata kontribut fil-livell tal-UE għad-deċiżjonijiet nazzjonali futuri. 
            
            
               (25)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà u l-opinjoni
                  16
                tiegħu hija riflessa b’mod partikolari fir-rakkomandazzjoni 1 ta’ hawn taħt.
            
            
               (26)Fid-dawl tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn 1 sa 4 hawn taħt,
            
            
               B’DAN JIRRAKKOMANDA li l-Italja tieħu azzjoni fl-2017 u l-2018 biex:
            
            
               1.Issegwi l-politika fiskali tagħha f’konformità mar-rekwiżiti tal-parti preventiva tal-Patt ta’ Stabbiltà u Tkabbir, li jissarraf fi sforz fiskali sostanzjali għall-2018. Meta tieħu azzjonijiet politiċi, jinħtieġ li tingħata kunsiderazzjoni għall-kisba ta’ qagħda fiskali li tikkontribwixxi kemm għat-tisħiħ tal-irkupru attwali  kif ukoll li tiġi żgurata s-sostenibbiltà tal-finanzi pubbliċi tal-Italja. Tispostja l-piż tat-taxxa minn fuq il-fatturi tal-produzzjoni lejn taxxi li huma inqas detrimentali għat-tkabbir b’mod li ma jkollux effetti baġitarji billi tieħu azzjoni deċiżiva biex tnaqqas in-numru u l-iskop ta’ nefqiet tat-taxxa, ir-riforma tas-sistema kadastrali mhux aġġornata u li terġa’ tiġi introdotta l-ewwel taxxa tar-residenza għal unitajiet domestiċi bi dħul għoli. Twessa’ l-użu obbligatorju ta’ fatturar elettroniku u ħlasijiet elettroniċi.
            
            
               2.Tnaqqas it-tul tal-proċess tal-ġustizzja ċivili permezz ta’ ġestjoni effettiva tal-każijiet u regoli li jiżguraw dixxiplina proċedurali. Isir progress fil-ġlieda kontra l-korruzzjoni, b’mod partikolari billi tirrevedi l-istatut tal-limitazzjonijiet. Tlesti r-riformi tal-impjieg pubbliku u tittejjeb l-effiċjenza tal-impriżi pubbliċi. Tadotta malajr u timplimenta l-liġi pendenti dwar il-kompetizzjoni u tindirizza r-restrizzjonijiet li fadal għall-kompetizzjoni.
            
            
               3.Tħaffef it-tnaqqis ta’ stokk ta’ self improduttiv u żżid l-inċentivi għal tindif tal-karti tal-bilanċ u r-ristrutturar, b’mod partikolari fis-settur ta’ banek taħt superviżjoni nazzjonali. Tadotta riforma komprensiva tal-qafas regolatorju għal insolvenza u infurzar tal-kollateral.
            
            
               4.Bl-involviment tas-sħab soċjali, issaħħaħ il-qafas ta’ negozjar kollettiv ta’ ftehimiet kollettivi li jippermettu li jitqiesu aħjar il-kundizzjonijiet lokali. Tiżgura politiki effettivi attivi tas-suq tax-xogħol . Tiffaċilita t-teħid ta’ xogħol għat-tieni sors ta’ dħul. Tirrazzjonalizza n-nefqa soċjali u ttejjeb il-kompożizzjoni tagħha. 
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  ĠU L 306, 23.11.2011, p. 25.
               
               
                  
                     (3)
                  COM(2017) 511 final.
               
               
                  
                     (4)
                  P8_ TA(2017)0038, P8_ TA(2017)0039, u P8_ TA(2017)0040.
               
               
                  
                     (5)
                  COM(2016) 725 final.
               
               
                  
                     (6)
                  COM(2016) 728 final.
               
               
                  
                     (7)
                  ĠU C 92/01, 24.3.2017, p. 1.
               
               
                  
                     (8)
                  SWD(2017) 77 final.
               
               
                  
                     (9)
                  COM(2017) 90 final.
               
               
                  
                     (10)
                  L-Artikolu 23 tar-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006, ĠU L 347, 20.12.2013, p. 320.
               
               
                  
                     (11)
                  COM(2014) 494 final.
               
               
                  
                     (12)
                  Il-bilanċ nett aġġustat ċiklikament ta’ miżuri ta’ darba u temporanji, rikalkulati mill-Kummissjoni bl-użu tal-metodoloġija maqbula b’mod komuni. 
               
               
                  
                     (13)
                  Dan l-ammont huwa bbażat fuq l-ispiża baġitarja globali ta’ 0,25 % tal-PDG stmata fil-programm ta’ stabbiltà tal-2017 li għalihom devjazzjoni temporanja ta’ 0,03 % tal-PDG u ta’ 0,06 % diġà ngħatat fl-2015 u fl-2016, rispettivament, hija mnaqqsa. Fl-opinjoni tagħha dwar l-Abbozz ta’ Pjan Baġitarju tal-2017 tal-Italja, il-Kummissjoni ħabbret li hija se tkun lesta li tikkunsidra konċessjoni addizzjonali minħabba l-influss persisteni eċċezzjonali ta’ refuġjati fl-Italja anki fid-dawl tal-Kunsill Ewropew ta’ Ottubru 2016 li rrikonoxxa “l-kontribut sinifikanti, anki ta’ natura finanzjarja, magħmul minn Stati Membri l-aktar esposti f’dawn l-aħħar snin”.
               
               
                  
                     (14)
                  Fl-opinjoni tagħha dwar l-Abbozz ta’ Pjan Baġitarju għall-2017 għall-Italja, il-Kummissjoni qieset li l-infiq allokat għall-ġestjoni tal-emerġenzi u l-pjan ta’ investiment preventiv għall-protezzjoni tat-territorju nazzjonali kontra r-riskji sismiċi jistgħu jiġu kkunsidrati ta’ natura integrata. Għas-snin ta’ wara se jkunu biss bidliet inkrimentali pożittivi fir-riżorsi allokati għal dan l-iskop li jkunu kkunsidrati bħala eliġibbli għal aktar devjazzjonijiet temporanji possibbli.
               
               
                  
                     (15)
                  COM(2016) 820 final, COM(2016) 821 final, COM(2016) 822 final, COM(2016) 823 final, COM(2016) 824 final.
               
               
                  
                     (16)
                  Skont l-Artikolu 5(2) tar-Regolament tal-Kunsill (KE) Nru 1466/97.